Laurens Coster
Laurens Jansz Coster var embedsmand i den hollandske by Haarlem i 1400-tallet. I ældre, især hollandsk litteratur, har han tidligere været udpeget som bogtrykkerkunstens opfinder.
Påstanden fremkom første gang i et værk fra 1578 af den nederlandske historiker Hadrian Junius (1511-1578). Ifølge Junius skulle Coster have opfundet både trykpressen, trykfarve og blytyper i årene 1420-1440. Junius påstår at have set flere enkeltsidige tryk udført af Coster og fortæller, at den fejlagtige sammenkobling af opfindelsen med Gutenberg skyldes, at Costers trykkeriudstyr blev stjålet fra Coster af Johann Fust, der som ung havde arbejdet hos Coster. I Mainz skulle så Fust – sammen med Peter Schöffer – have videreført Gutenbergs konkursramte trykkeri med blandt andet Costers materiel.
Der er ikke bevaret noget tryk, der kan tilskrives Coster. Og den første bog, der vides trykt i Nederlandene, er fra 1473. At Coster skulle være den rette opfinder af bogtrykkerkunsten, er afvist af al senere forskning.